Document ID: 31999D0463

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Ιουνίου 1999 για την τροποποίηση των αποφάσεων 1999/240/ΕΚ και 1999/241/ΕΚ για ορισμένα μέτρα προστασίας που αφορούν εγγεγραμμένους ίππους που προέρχονται από τη Μαλαισία (Χερσόνησο) και τη Σιγκαπούρη και ιπποειδή προερχόμενα από την Αυστραλία [κοινοποιηθείσα υπό τον αριθμό Ε(1999) 1802] (Κείμενο που παρουσιάζει ενδιαφέρον για τον ΕΟΧ) (1999/463/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7, Εκτιμώντας: (1) ότι με την απόφαση 1999/240/ΕΚ(3) η Επιτροπή ενέκρινε ορισμένα μέτρα προστασίας που αφορούν εγγεγραμμένους ίππους που προέρχονται από τη Σιγκαπούρη και τη Μαλαισία (Χερσόνησος) λόγω εκδήλωσης νόσου παρεμφερούς προς την ιλαρά των ίππων (Paramyxovirus), ζωονόσου που έχει προκαλέσει θανατηφόρα κρούσματα στον άνθρωπο· (2) ότι η λοίμωξη αυτή είναι νέα ασθένεια, καλούμενη νόσος του Nipah, η οποία, όπως είναι σήμερα γνωστό μεταδίδεται στον άνθρωπο από τους χοίρους· (3) ότι σύμφωνα με τα επίσημα στοιχεία η εκτροφή χοίρων έχει παύσει στη Σιγκαπούρη από το 1990 και έχουν απαγορευθεί οι εισαγωγές από τη Μαλαισία ζώντων χοίρων, ιπποειδών και άλλων θηλαστικών που είναι ευπρόσβλητα από την ασθένεια αυτή· ότι, επιπλέον, η Σιγκαπούρη έχει ανακοινώσει επίσημα την, με αρνητικά αποτελέσματα, ολοκλήρωση έρευνας για τη νόσο αυτή σε ίππους και σε άτομα που έρχονται σε επαφή με ίππους· (4) ότι με την απόφαση 1999/241/ΕΚ(4) η Επιτροπή εξέδωσε ορισμένα μέτρα προστασίας για τα ιπποειδή που προέρχονται από την Αυστραλία λόγω της εκδήλωσης ιλαράς των ίππων (Equine Morbillivirus) σε ένα άλογο στην Κουήνσλαντ τον Ιανουάριο 1999· ότι η απόφαση ισχύει μέχρι τις 31 Μαΐου 1999· (5) ότι η παρουσία της νόσου αυτής σε ορισμένα άγρια είδη σε ορισμένα μέρη της Αυστραλίας ενδέχεται να συνιστά σοβαρό κίνδυνο για τα ιπποειδή στην Κοινότητα· ότι, εντούτοις, έχει αναπτυχθεί ορολογική δοκιμή για την ανίχνευση σε μεμονωμένους ίππους αντισώματος κατά του ιού της ιλαράς των ίππων· (6) ότι, ανάλογα με την εξέλιξη των νόσων στη Σιγκαπούρη και την Αυστραλία, και επιπλέον των εξελίξεων της εργαστηριακής διάγνωσης στην Αυστραλία, φαίνεται σκόπιμο να τροποποιηθούν οι αποφάσεις 1999/240/ΕΚ και 1999/241/ΕΚ όσον αφορά τα μέτρα προστασίας σε κοινοτικό επίπεδο σχετικά με την εισαγωγή εγγεγραμμένων ίππων που προέρχονται από τη Σιγκαπούρη και ιπποειδών προερχόμενα από την Αυστραλία· (7) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 1999/240/ΕΚ της Επιτροπής τροποποιείται ως εξής: 1. στον τίτλο της απόφασης διαγράφονται οι λέξεις "και τη Σιγκαπούρη"· 2. στο άρθρο 1 διαγράφονται οι λέξεις "και τη Σιγκαπούρη"· 3. στο άρθρο 2 διαγράφονται οι λέξεις "και τη Σιγκαπούρη". Άρθρο 2 Η απόφαση 1999/241/ΕΚ τροποποιείται ως εξής: 1. Στο άρθρο 1 παράγραφος 2: - διαγράφονται η πρώτη και η δεύτερη περίπτωση, - παρεμβάλονται δύο νέες περιπτώσεις ως ακολούθως: "- κατά τη διάρκεια των τελευταίων 60 ημερών τα ιπποειδή δεν έχουν διαμείνει σε εγκαταστάσεις στις οποίες έχουν επιβεβαιωθεί κρούσματα ιλαράς των ίππων από τις αρμόδιες αρχές κατά τη διάρκεια των τελευταίων 60 ημερών, - τα ιπποειδή έχουν υποβληθεί σε εγκεκριμένη δοκιμή, είτε δοκιμή οροεξουδετέρωσης είτε Elisa, για την ανίχνευση αντισώματος του ιού της ιλαράς των ίππων, η οποία έχει πραγματοποιηθεί σε εργαστήριο που έχει υποδειχθεί από τις αρμόδιες αρχές με αρνητικά αποτελέσματα επί δείγματος αίματος που έχει ληφθεί εντός 14 ημερών από την αποστολή προς την Ευρωπαϊκή Κοινότητα στις...(συμπληρώνεται η ημερομηνία λήψης του αίματος)." 2. Στο άρθρο 3 η ημερομηνία "31 Μαΐου 1999" αντικαθίσταται από την ημερομηνία "31 Δεκεμβρίου 1999". Άρθρο 3 Τα κράτη μέλη τροποποιούν τα μέτρα που εφαρμόζουν για τη Σιγκαπούρη και την Αυστραλία ώστε να ευθυγραμμιστούν με την παρούσα απόφαση. Ενημερώνουν την Επιτροπή σχετικά. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 30 Ιουνίου 1999.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2079
1847
2106
2113
614
2858
5962
3156
6205

EuroVoc IDs (Expanded): 2079
1847
2106
2113
614
2858
5962
3156
6205

Dataset Source: meu

Split: train